迎享送神
作者：馬光祖
朝代：宋

paragraphs: 長江兮淙淙，踞虎兮蟠龍。
秀羣英兮禮樂，覽千古兮焉窮。
蹇誰留兮青溪，穆將愉兮壽宮。
思至德兮肇蒼姬，避聖嗣兮興句吳。
竟長干兮游五湖，燁客星兮隠東廬。
坐根石兮定吳都，懷仲父兮秦淮隅。
燎赤壁兮偉北圖，憶尚書兮西明居。
孝感兮冰魚，鹿苑兮儒書。
起烏衣兮見夷吾，運百甓兮恢宏橅。
忠孝兮父子，將相兮叔姪。
登冶城兮想高世，酌貪泉兮徒西壁。
興文兮雷劉，著書兮陶蕭。
大節兮霜凜凜，謫仙兮風飄飄。
雲龍上下兮東野，桃花流水兮致堯。
肆滎陽兮忠憤，相先民兮迢迢。
天昌宋兮將有曹，平江南兮斧不膏。
德乖崖兮桑本袤，美中丞兮蓉幕高。
神明兮待制，忠恕兮膚使。
春風兮壽元氣，圖繪兮回天意。
出師門兮道與南，建留都兮垂萬世。
仗征鉞兮江無波，死封疆兮人知義。
采石兮功之奇，紫陽兮道之繼。
佐乃翁兮南軒，開厥後兮壹是。
澤斯民兮西山，儼元凱兮是似。
庀管鑰兮北門，思尚友兮古人。
建芳馨兮堂廡，合荃芷兮盈庭。
嫋秋風兮桂枝，繚荷屋兮杜衡。
薦菊兮寒泉，采藻兮落成。
浴蘭湯兮沐華，望美人兮並迎。
芳菲菲兮滿堂，靈之來兮如雲。
聊逍遥兮容與，集琳琅兮鏘鳴。
吉日兮辰良，蕙蒸兮椒漿。
元勳兮鉅德，日月兮齊光。
介民兮景福，昭昭兮未央。
高山兮景行，千秋兮難忘。